‘BSV’ se Francois laat tonge klap ná aanrandingsklag aan lig komFrancois Fourie van ‘Boer soek ‘n vrou’. (Foto: kykNET) Francois Fourie maak opslae sedert die begin van die 15de seisoen van Boer soek ŉ vrou, een van kykNET se gewildste programme. Eers het een van die vroue wat hy gekies het om saam met hom plaas toe te gaan, op die plaas aangekom en dadelik aangekondig dat sy weer die plaas gaan verlaat. Daarna het Lorinda, wat saam met die donkerkop Vanessa op die plaas gekuier het, ook besluit om haar tasse te pak voordat Francois sy finale keuse tussen die twee vroue kon bekendmaak. Boer Francois (51), die oudste boere-deelnemer aan vanjaar se seisoen, is nou vir ŉ ander rede in die spervuur nadat dit aan die lig gekom het dat hy in Desember 2013 aangekla is van aanranding. Luidens ŉ Huisgenoot-berig het dié volstruisboer van Oudtshoorn in die Wes-Kaap en ŉ vrou, wie se identiteit nie bekend is nie, in 2013 tydens ŉ argument handgemeen geraak. Francois het gevolglik ŉ boete van R200 betaal. Volgens Francois het hy eers twee dae ná die onderonsie uitgevind dat daar ŉ aanrandingsklag teen hom gemaak is. Hy het glo ook nie geweet dat die boetebetaling met ŉ skulderkenning gepaard gaan nie. kykNET, die kanaal wat die reeks vervaardig, het in ŉ verklaring gesê dat die deelnemers aan die program se persoonlike besonderhede eers deeglik nagegaan word voor die aanvang van elke produksie. Lorinda, Francois en Vanessa. (Foto: kykNET) Die deelnemers word ook verplig om enige kriminele klagte wat teen hulle gelê is, aan die vervaardigers bekend te maak. Die korrektheid van die inligting wat deur die deelnemers verskaf word, word ook deeglik deur ŉ onafhanklike assesseringsmaatskappy nagegaan. “Gedurende die werwingsproses vir Boer soek ŉ vrou in 2022, is daar geen kriminele rekord of enige betaling of ŉ boete wat geld as ŉ skulderkenning vir mnr. Fourie gevind nie,” lui kykNET se verklaring. Francois het, benewens die feit dat die onafhanklike assesseringsmaatskappy geen rekords kon vind nie, ook in 2015 ŉ visum om na die VSA te reis gekry. ŉ Polisieklaringsertifikaat is egter ŉ vereiste om so ŉ visum te bekom – ŉ dokument wat Francois wel kon verskaf. “Die onafhanklike maatskappy wat die persoonlike besonderhede van al die deelnemers aan ons onderskeie werklikheidsreekse nagaan, is in die proses om te bepaal waarom die kwessie nie in 2022 opgetel is nie,” sê kykNET. Francois en Vanessa kuier heerlik saam. (Foto: kykNET) “kykNET stel die belange en veiligheid van die publiek en ons kykers asook ons medewerkers hoog op die prys. Dit sluit al ons televisieprogramme in. Geslagsgeweld het geen plek in die samelewing nie en ons veroordeel enige vorm van geweld ten sterkste.” Boer Francois en Vanessa het in die tussentyd in verlede week se episode van dié reeks laat blyk dat hulle smoorverlief is. In die tweede laaste episode van Boer soek ŉ vrou gaan die boere en hulle gekose pasmaats almal saam met vakansie.